0527.xml
صدر مملکت ممنون حسین نے ایڈمرل ذکاء اللہ کو پاک بحریہ کا نیا سربراہ مقرر کر دیا
اسلام آباد ۔ 2 اکتوبر (اے پی پی) صدر مملکت ممنون حسین نے ایڈمرل ذکاء اللہ کو پاک بحریہ کا نیا سربراہ مقرر کر دیا ہے۔ جمعرات کو صدر نے وزیراعظم نواز شریف کی ایڈوائس پر وائس ایڈمرل ذکاء اللہ کو نیول چیف کی حیثیت سے تقرری سے قبل ایڈمرل کے عہدے پر ترقی دی۔ ایڈمرل ذکاء اللہ کو سبکدوش ہونے والے نیول چیف ایڈمرل آصف سندھیلا کی جگہ تعینات کیا گیا۔ ایڈمرل ذکا اللہ پاک بحریہ کے موجودہ سربراہ ایڈمرل آصف سندھیلہ کی ریٹائرمنٹ کے بعد اپنی ذمہ داری سنبھالیں گے۔ ایڈمرل ذکاء اللہ نے 1978 میں پاک بحریہ میں شمولیت اختیار کی اور 1978 میں آپریشن برانچ میں کمیشن حاصل کیا۔ انہوں نے پاکستان نیول اکیڈمی میں اعزازی شمشیر حاصل کی اور انہیں گریجویشن میں چیف آف نیول سٹاف گولڈ میڈل سے بھی نوازا گیا۔ انہوں نے اپنے کیریئر کے دوران آپریشنل ٹریننگ اور کمانڈ اسائنمنٹس کا وسیع تجربہ حاصل کیا۔ وہ برطانیہ کے رائل نیول اسٹاف کالج سے ماسٹرز کی ڈگری حاصل کرچکے ہیں۔ اس کے علاوہ انہوں نے لندن یونیورسٹی اور قائد اعظم یونیورسٹی سے جنگی علوم میں ایم ایس سی بھی کررکھا ہے۔ انہوں نے ایشیئن گیمز میں گولڈ میڈل اور انٹرنیشنل سیلنگ چیمپئن شپز میں کئی دیگر ایوارڈز حاصل کئے۔ انہیں ان کی خدمات کے اعتراف میں ہلال امتیاز ملٹری، ستارہ امتیاز ملٹری، تمغہ امتیاز ملٹری، صدارتی میڈل اور صدارتی تمغہ حسن کارکردگی سے بھی نوازا جا چکا ہے۔
APP
02.10.14
0527p.xml
صدر نے ایڈمرل ذکاء اللہ کو پاک بحریہ کا نیا سربراہ مقرر کر دیا ایڈمرل سندھیلہ کی جگہ لیں گے،سنیارٹی پر تقرری کی گئ:ترجمان ایوان صدر دنیا نے ایڈمرل ذکااللہ کی تقرری کی خبر 26ستمبر کو شائع کی تھی
اسلام آباد،کراچی(خصوصی وقائع نگار،نمائندہ خصوصی،نیوزایجنسیاں) صدر مملکت ممنون حسین نے وائس ایڈمرل کے عہدے پر ترقی دے کر پاک بحریہ کا نیا سربراہ مقرر کر دیا ہے۔ترجمان ایوان صدر کے مطابق وزیراعظم نواز شریف نے سنیارٹی کا خیال رکھتے ہوئے ذکااللہ کو پاک بحریہ کا نیا سربراہ مقرر کرنے کی ایڈوائس صدر مملکت کو ارسال کی تھی۔ایڈمرل ذکااللہ کا تعلق نیوی کی آپشنل برانچ سے ہے،انہوں نے دوران تربیت اعزازی شمشیر اور چیف آف نیول سٹاف گولڈ میڈل بھی حاصل کیا۔ایڈمرل ذکااللہ نے نیول کالج لندن سے گریجویشن کی اور ایم ایس سی کی ڈگری قائد اعظم یونیورسٹی اسلام آباد سے حاصل کی۔ایڈمرل ذکااللہ کئ اہم عہدوں پر خدمات سر انجام دے چکے ہیں۔ذرائع کے مطابق پاک بحریہ کے موجودہ سربراہ ایڈمرل آصف سندھیلہ 7اکتوبر کو سبکدوش ہورہے ہیں جس کے بعد پاک بحریہ کے نئے سربراہ اپنے عہدے کا چارج سنبھالیں گے۔واضح رہے کہ روزنامہ دنیا نے وائس ایڈمرل ذکااللہ کو پاک بحریہ کا نیا سربراہ بنانے کی خبر سب سے پہلے 26 ستمبر کو صفحہ اول پر شائع کی اور اپنے قارئین تک وقت سے پہلے خبر پہنچانے کا اعزاز برقرار رکھا۔
daily_dunya
03.10.14